Randers 11/10/2019

**Høringssvar vedr. budget 2020-2023**

Ovenstående er blevet drøftet i hh. MED-udvalget og skolebestyrelsen på Hobrovejens Skole og der er enighed om følgende:

Det første spørgsmål, man er nødt til at stille sig selv efter fremlæggelser og gennemlæsning af sparekataloget for 2020-2023 er, om der for skoleområdets vedkommende egentlig er tale om kommunale besparelser eller om de fremlagte forslag til besparelser egentlig i højere grad er en øvelse, som går ud på at konvertere nogle millioner fra skoleområdet til familieområdet?

Det fremgår af den medfølgende tekst i sparekataloget, at ud af den samlede besparelse på 14.400.000 skal de 7.500.000 kr. overføres til familieområdet – og de kan vel dermed ikke kaldes en egentlig besparelse!?

Læg dertil ”besparelsesforslaget” vedr. de fremskudte rådgivere fra familieområdet på 3.100.000 kr. – som jo i virkeligheden bare handler om, at der er andre (skolerne), der skal overtage en udgift.

Tilbage står så, at der skal overføres 7.500.000 kr. fra skoleområdet til familieområdet og at skolerne yderligere skal overtage en udgift på 3.100.000 kr. fra familieområdet – en samlet overførsel af midler fra skolerne til familieområdet på 10.600.000 kr.!

Der sker bl.a. en overførsel af 5.000.000 kr. til familieområdet på baggrund af udefinerede besparelser på specialområdet.

Dette er højst overraskende og skuffende for os, da der i hele forløbet omkring de midler, man mener skal spares på specialskolerne, fra politisk og fra forvaltningsside er blevet givet udtryk for, at det, der blev sparet på specialområdet, blev tilført almenskoleområdet. At der er tale om et lukket system.

Udgangspunktet for BDO’s analyse af økonomien på skoleområdet har været, at man ville undersøge, hvordan det hænger sammen, at Randers Kommune har et lidt mere end gennemsnitligt udgiftsniveau på skoleområdet, men at man alligevel på skolerne har oplevet, at man har været presset økonomisk.

Er dette svaret? At man overfører økonomi fra skoleområdet til direktørens øvrige områder?

**Vi mener, at det er et dårligt svar, og vil opfordre politikerne til at se bort fra dette forslag!**

Når vi går ned i de enkelte forslag for skoleområdet, falder vi over, hvordan BDO’s analyse af skoleområdets økonomi igen og igen ligger til grund for de forslag, som direktionen har sendt videre til byrådet.

Vi mener, at der er stillet rigtig mange spørgsmål omkring validiteten/sandheden i denne analyse.

Har den været grundig nok? Har der været tilstrækkelig mulighed for, at der kunne spørges ind til og gives svar på de mange spørgsmål?

Generelt mener vi, at der er tale om ret ukonkrete forslag til besparelser på vores område:

* Forslag 34: En kæmpemæssig generel besparelse på et specialskoleområde, som i forvejen har været udsat for andre kæmpestore besparelser. Er det overhovedet muligt at udmønte besparelserne?

Hvor/hvornår kan man i øvrigt se, hvordan alle besparelserne på specialskoleområdet kommer almenskoleområdet til gode?

* Forslag 35: En øget – ikke defineret – koordinering af opgaver mellem PPR og LCR.

Vi oplever ikke i det daglige, at der er et overlap mellem de ydelser, vi kan få fra LCR og PPR.

Den konsultative sparring og rådgivning ligger på det generelle plan udelukkende hos LCR, mens vi udelukkende arbejder sammen med PPR om de enkelte børn.

* Forslag 37: Igen en kæmpestor ikke udspecificeret besparelse.

Det kan tilsyneladende lade sig gøre at spare et anseeligt millionbeløb på centrale konti, som ikke kommer til at kunne mærkes for skolernes dagligdag.

Det er overraskende, at der stadig kan findes penge, som ingen har rigtig gavn af.

Og igen: skuffende for skoleområdet, at besparelsen på specialundervisningsudgifterne foreslås overført til familieområdet.

Vi har derudover forholdt os til andre besparelsesforslag, som på den ene eller den anden måde påvirker skolernes hverdag:

* Forslag 7: Ingen MSO 365 aftale på skoleområdet.

Vi undrer os over, at man ikke afventer udfaldet af det forsøg som pt. er i gang vedr. personalets brug af Chromebooks. Dette forsøg går helt præcist ud på at finde ud af, om det kan lade sig gøre for personalet at arbejde 100% på Chromebooks og undvære de Microsoft-programmer, som vi har anvendt i mange år.

* Forslag 32: Reduceret tilskud til førskoleområdet.

En konsekvens af en reduktion af tilskuddet vil naturligt være, at det må genovervejes, i hvor stort omfang skolen skal pålægges at modtage personale fra distriktets børnehaver.

Måske skal kravet om, at der arbejdes efter dagsinstitutionsloven også op til overvejelse, hvis forslaget vedtages?

* Forslag 39: Overførsel af udgift til fremskudte rådgivere fra familieområdet til skoleområdet.

Som tidligere nævnt er dette forslag mere et forslag om omposteringer end om besparelser. Vi har generelt svært ved at se, hvorfor der skal tilføres midler fra skoleområdet til familieområdet, men vedtages dette forslag må det betyde, at skolerne så også får større råderet over de ressourcer, de betaler for.

* Forslag 51: Reduktion af tilbud på Kejsergården.

Klasserne på Hobrovejens Skole bruger Kejsergården ret meget, så vi vil helt klart føle det som en forringelse af de kommunale tilbud, hvis skoletjenesten og arrangementsvirksomheden ophører.

* Forslag 53: Reduktion af tilskud til selvejende institutioner.

Det samme kan siges om de tilbud, vi benytter os af hos Randers Egnsteater, Randers Kunstmuseum og Randers Kammerorkester.

Skolen bruger ofte tilbud fra disse institutioner og det giver muligheden for, at mange af skolens elever får oplevelser, som de ellers ikke ville få.

Til sidst vil vi kommentere den høringsproces, som vi er midt i:

Det er muligt, at tingene ikke kunne gøres på en anden måde, men det ændrer ikke ved, at forløbet er uhensigtsmæssigt, hvis man mener, at der skal være tid til en seriøs drøftelse i de enkelte MED-udvalg og skolebestyrelser. Især bliver skoleområdet ramt, da der her pga. efterårsferien i realiteten har været tale om, at der har været to dage til at udarbejde et høringssvar inkl. den dag, hvor sparekataloget blev præsenteret.

Det er vores håb og forventning, at der fremover i kommende høringsprocesser bliver givet bedre vilkår for et seriøst arbejde med udarbejdelse af høringssvar.

På MED-udvalgets vegne

Mogens Bang Thomassen Mette Søndergaard

Formand Næstformand

På skolebestyrelsens vegne

Line Tarp

Skolebestyrelsesformand